Localización da provincia de Hebei na China.

|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

O lugar prehistórico de **Beifudi** (北福地), sito preto de Yixian, na Provincia de Hebei, China, é o sitio arqueolóxico dunha recentemente descuberta aldea prehistórica neolítica que, segundo os arqueólogos chineses, é un dos máis importantes e antigos sitios atopados desa época.. As escavacións foron dirixidas por Duan Hongzhen.

Características
---------------

As primeiras noticias sobre a existencia dun sitio arqueolóxico en Beifudi remontan a 1985, aínda que non foi escavado até unha campaña realizada durante 2003-2004.

O sitio, cunha área de 3 ha na beira norte do río Yishui, contén artefactos dunha cultura contemporánea da Cultura de Cishan e da de Xinglongwa, datábeis arredor de -8000 / -7000, dous círculos culturais ben coñecidos, sitos ao leste das Montañas Taihang, e que enche un baleiro arqueolóxico entre ambas as dúas culturas do norte da China. A área total escavada é de máis de 1200 m². A colección de achados neolíticos do sitio pode ser datada en dúas fases.

Este sitio arqueolóxico foi votado na xuntanza anual dos arqueólogos chineses como o primeiro entre os dez máis salientables dos lugares descubertos no ano 2004.

Achados
-------

O descubrimento máis significativo das escavacións da primeira fase, cunha cronoloxía de -8000 / -7000, foi o elevado número de máscaras de cerámica, con formas humanas e de animais, as máis antigas atopadas en escavacións até agora. En Beifudi foron desenterradas unha ducia de carantoñas con rostro humano, de gato, de macaco e de porco. Unha das caretas humanoides ten o nariz e a boca realizada en baixorrelevo, é dicir relevo tipo exciso, entanto os ollos son realizados polo método de perfurado. Tal descubrimento, inédito en xacementos desta época, e que son dos primeiros artefactos de barro con gravados efectuados por excisión, engade varios milenios á historia chinesa do baixorrelevo.

Eses artefactos, xunto coas plataformas elevadas, ou altares, atopadas, poden fornecer información sobre da relixión primitiva e das prácticas xamánicas da China Setentrional. Aínda que as crenzas desas xentes neolíticas non son coñecidas, os chineses primitivos efectuaban sacrificios rituais e cremación de cadáveres (*fanyi*) sobre plataformas elevadas. Atopáronse tanto enterramentos de humanos como de animais. Cóidase que as máscaras formaban parte dos ritos a realizar durante os sacrificios e os enterramentos.

Os obxectos atopados nas escavacións, correspondentes á segunda fase cronolóxica, datábel entre -7000 / -6500, comprenden cerámica e artefactos líticos. A cerámica está formada por recipientes *fu* de fondo redondo, recipientes asentables, e máis concas *bo*, así como potes con dupla asa de boca pequena. Os arqueólogos tamén desenterraron os restos de dez cubertas de vivendas semisubterráneas, que estaban concentradas nunha parte do sitio, e nas que aparece unha disposición sistemática, coa cociña e áreas de xuntanza no centro dos habitáculos. Entre os artefactos achados nestas vivendas inclúense bloques de pedra, materiais de construción e pedazos de cerámica rota. Tamén se encontraron pozos de cinzas, lugares de sacrificio, pezas de xade e así mesmo máscaras, con baixorrelevos, de cerámica, moi ben conservadas.

Conclusións
-----------

Baseándose en datos arqueolóxicos, xeolóxicos e antropolóxicos, os actuais investigadores ven as orixes da Civilización chinesa como a historia das interaccións entre culturas e grupos étnicos moi diferentes que influenciaron o desenvolvemento duns e doutros. Como o sitio de Beifudi atópase na China do Norte, onde o clima é máis seco que na do Sur, é verosímil que a cultura do lugar cultivase paínzo, aínda que non se atopou ningunha evidencia directa de tal feito. O achado de ferramentas de pedra para procesar os alimentos non é unha proba fiable de que a cultura de Beifudi desenvolvese a agricultura, xa que tales instrumentos foron usados desde antes de que aparecese o cultivo.

A importancia do sitio prehistórico de Beifudi asenta no seu potencial para fornecermos información arqueolóxica acerca das crenzas e das prácticas cerimoniais desta primitiva cultura, a través dos antiquísimos artefactos con baixorrelevos aquí atopados, así como datos para comprendermos mellor os comezos da arquitectura chinesa.

Notas
-----

1. 1 2 3  "New Archaeological Discoveries and Researches in 2004 -- The Fourth Archaeology Forum of CASS". Institute of Archaeology - Chinese Academy of Social Sciences. Arquivado dende o orixinal o 12 de maio de 2011. Consultado o 2007-09-18.
2. 1 2  "Top Ten Archaeological Discoveries of 2004". chinatoday.com. Arquivado dende o orixinal o 30 de abril de 2008. Consultado o 2007-09-18.
3. ↑  "Prehistoric Site at Beifudi, Yixian County, Hebei Province.". china.org.cn. Consultado o 2007-09-18.
4. ↑  "Beifudi prehistoric site, Yixian county, Hebei province Date: neolithic". chinaheritagenewsletter. Arquivado dende o orixinal o 30 de agosto de 2007. Consultado o 2007-09-18.
5. ↑  Lui Xujie. *Chinese Architecture. The Origins of Chinese Architecture*. Yale University Press, 2002. páxs. 16-18. ISBN 0-300-09559-7
6. ↑  "Ruins of prehistoric village discovered in N. China". People's Daily Online. Consultado o 2007-09-18.
7. ↑  Patricia Ebrey. *The Cambridge Illustrated History of China*. Cambridge University Press, 2006. páxs. 12-18. ISBN 0-521-43519-X

Ligazóns externas
-----------------

* Institut of Achaelogy - Chinese Academy of Social Siciences IA CASS Arquivado 12 de maio de 2011 en Wayback Machine.
* Top Ten Archaeological Discoveries of 2004
* The Complete Collection of Jades Unearthed in China-Vol.1 Jades Unearthed from the areas of Beijing, Tianjin and Hebei 中国出土玉器全集-第一卷 北京-天津-河北出土的玉器 In Chinese and English bilingual
* *(en castelán)*  Comunicación en China Today